b'\n_START_ARTICLE_\nHodejegerne (film)\n_START_SECTION_\nHandling\n_START_PARAGRAPH_\nHandlingen foreg\xc3\xa5r rundt Roger Brown. Han er hodejeger, men ogs\xc3\xa5 kunsttyv. Ut over \xc3\xa5 v\xc3\xa6re en mann p\xc3\xa5 kun 1,68, er Roger en mann som tilsynelatende har alt; han er Norges mest vellykkede hodejeger, er gift med den altfor vakre galleristen Diana, har en altfor dyr villa, og for \xc3\xa5 holde hodet over vannet \xc3\xb8konomisk, m\xc3\xa5 han stjele litt for mye kunst._NEWLINE_Clas Greve er den perfekte kandidaten til Rogers nye rekrutteringsoppdrag, med sin bakgrunn som tidligere elitesoldat og toppleder i elektronikkbransjen. Han er dessuten i besittelse av et verdifullt maleri. Roger \xc3\xb8yner n\xc3\xa5 sjansen til \xc3\xa5 bli kvitt sine \xc3\xb8konomiske problemer for godt \xe2\x80\x93 og setter i gang med \xc3\xa5 planlegge sitt st\xc3\xb8rste og siste kupp._NEWLINE_Men det viser seg at Greve ogs\xc3\xa5 spiller et spill. Da Roger s\xc3\xa5 bryter seg inn hos Greve, oppdager han noe som snur hele hans tilv\xc3\xa6relse p\xc3\xa5 hodet, og snart m\xc3\xa5 han flykte for livet.'